Πρωτοβουλία του Βασιλείου της Δανίας για την έκδοση απόφασης του Συμβουλίου σχετικά με τη βελτίωση της συνεργασίας μεταξύ των κρατών μελών της Ευρωπαϊκής Ένωσης όσον αφορά την έκπτωση από δικαιώματα

(2002/C 223/08)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα 31 στοιχείο α) και 34 παράγραφος 2 στοιχείο γ),

την πρωτοβουλία του Βασιλείου της Δανίας,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Σύμφωνα με τα συμπεράσματα του Ευρωπαϊκού Συμβουλίου του Τάμπερε, της 15ης και 16ης Οκτωβρίου 1999, το Ευρωπαϊκό Συμβούλιο εγκρίνει την αρχή της αμοιβαίας αναγνώρισης η οποία, κατά τη γνώμη του, θα πρέπει να αποτελέσει τον ακρογωνιαίο λίθο της δικαστικής συνεργασίας τόσο σε αστικά όσο και σε ποινικά θέματα εντός της Ένωσης. Το Ευρωπαϊκό Συμβούλιο πιστεύει ότι η αρχή αυτή θα πρέπει να ισχύει για όλες τις αποφάσεις των δικαστικών αρχών. Στο σημείο 33 των συμπερασμάτων αναφέρεται επίσης ότι η "αυξημένη αμοιβαία αναγνώριση δικαστικών αποφάσεων και η αναγκαία προσέγγιση των νομοθεσιών θα διευκολύνει τη συνεργασία μεταξύ των αρχών και τη δικαστική προστασία των ατομικών δικαιωμάτων".

(2) Στις 29 Μαρτίου 2000 το Συμβούλιο ενέκρινε το σχέδιο δράσης για την πρόληψη και τον έλεγχο του οργανωμένου εγκλήματος: στρατηγική της Ευρωπαϊκής Ένωσης για την αρχή της νέας χιλιετίας(1). Σύμφωνα με τη σύσταση αριθ. 2 του σχεδίου δράσης, τα κράτη μέλη και η Επιτροπή πρέπει να εξασφαλίσουν ότι η ισχύουσα νομοθεσία παρέχει τη δυνατότητα αποκλεισμού ενός υποψηφίου για υποβολή προσφορών, ο οποίος έχει διαπράξει αδικήματα συνδεόμενα με το οργανωμένο έγκλημα, από τη συμμετοχή του σε διαδικασίες προσφορών που διοργανώνουν τα κράτη μέλη και η Κοινότητα.

(3) Στις 29 Νοεμβρίου 2000 το Συμβούλιο ενέκρινε πρόγραμμα μέτρων για την εφαρμογή της αρχής της αμοιβαίας αναγνώρισης των ποινικών αποφάσεων(2). Σύμφωνα με το σημείο 3.4 του προγράμματος, που αφορά την έκπτωση από δικαιώματα και άλλες κυρώσεις, ορισμένες κυρώσεις, προκειμένου να είναι δραστικές στο πλαίσιο της Ευρωπαϊκής Ένωσης, πρέπει να αναγνωρίζονται και να εκτελούνται σε όλη την Ένωση.

(4) Υπάρχουν διάφορες συμβάσεις στον τομέα της αμοιβαίας αναγνώρισης των ποινικών αποφάσεων, μεταξύ των οποίων η ευρωπαϊκή σύμβαση της 28ης Μαΐου 1970 για τη διεθνή ισχύ των ποινικών αποφάσεων, η σύμβαση της 13ης Νοεμβρίου 1991 μεταξύ των κρατών μελών των Ευρωπαϊκών Κοινοτήτων για την εκτέλεση των αλλοδαπών ποινικών δικαστικών αποφάσεων, που θεσπίσθηκε στο πλαίσιο της ευρωπαϊκής πολιτικής συνεργασίας, και η σύμβαση της Ευρωπαϊκής Ένωσης της 17ης Ιουνίου 1998 σχετικά με τις αποφάσεις έκπτωσης από το δικαίωμα οδήγησης(3).

(5) Σύμφωνα με την ευρωπαϊκή σύμβαση αμοιβαίας δικαστικής συνδρομής επί ποινικών υποθέσεων της 20ής Απριλίου 1959, κάθε συμβαλλόμενο μέρος πρέπει να πληροφορεί το ενδιαφερόμενο μέρος για τις καταδίκες και τα μεταγενέστερα μέτρα τα οποία αφορούν τους υπηκόους του μέρους τούτου και εγγράφονται στο ποινικό μητρώο.

(6) Εν μέρει λόγω της εφαρμογής της αρχής της ελεύθερης κυκλοφορίας των προσώπων στο εσωτερικό της Ευρωπαϊκής Ένωσης, υπάρχει αυξημένη ανάγκη ανταλλαγής πληροφοριών μεταξύ των κρατών μελών όσον αφορά τις δικαστικές αποφάσεις που εκδίδονται στα κράτη μέλη, περιλαμβανομένης της έκπτωσης από δικαιώματα που επιβάλλεται ως τμήμα δικαστικής απόφασης ή ως παρεπόμενη ποινή.

(7) Επιπλέον απαιτείται να προβλεφθεί η δυνατότητα εφαρμογής, μακροπρόθεσμα, της αρχής της αμοιβαίας αναγνώρισης στην έκπτωση από δικαιώματα που επιβάλλεται ως τμήμα δικαστικής απόφασης ή ως παρεπόμενη ποινή.

(8) Ωστόσο, η εφαρμογή της αρχής της αμοιβαίας αναγνώρισης στην έκπτωση από δικαιώματα, όπως αναφέρεται στο σημείο 3.4 του προγράμματος μέτρων για την εφαρμογή της αρχής της αμοιβαίας αναγνώρισης των ποινικών αποφάσεων, απαιτεί να καταρτισθεί κατάλογος εκπτώσεων, κοινών σε όλα τα κράτη μέλη και απαγγελλομένων κατά φυσικού ή νομικού προσώπου συνεπεία καταδικαστικής απόφασης.

(9) Έχει πάντως ιδιαίτερη σημασία να δοθεί ήδη στα κράτη μέλη η δυνατότητα να διαβιβάζουν λεπτομερή στοιχεία σχετικά με την έκπτωση από δικαιώματα που επιβάλλεται σε φυσικά πρόσωπα ως τμήμα δικαστικής απόφασης ή ως παρεπόμενη ποινή και η οποία περιορίζει την πρόσβαση του καταδικασθέντος στην απασχόληση, ώστε τα λοιπά κράτη μέλη να μπορούν να επεκτείνουν τις σχετικές απαγορεύσεις στο έδαφός τους σύμφωνα με την εθνική τους νομοθεσία,

ΑΠΟΦΑΣΙΖΕΙ:

Άρθρο 1

Πεδίο εφαρμογής

Η παρούσα απόφαση εφαρμόζεται στην έκπτωση από δικαιώματα που επιβάλλεται σε φυσικά πρόσωπα ως τμήμα δικαστικής απόφασης ή ως παρεπόμενη ποινή και η οποία περιορίζει την πρόσβαση του καταδικασθέντος στην απασχόληση, με εξαίρεση την έκπτωση από το δικαίωμα οδήγησης.

Άρθρο 2

Δημιουργία εθνικών σημείων επαφής για παροχή πληροφοριών σχετικά με την έκπτωση από δικαιώματα

1. Κάθε κράτος μέλος δημιουργεί ή ορίζει ένα κεντρικό εθνικό σημείο επαφής για παροχή πληροφοριών σχετικά με την έκπτωση από δικαιώματα.

2. Το έργο του εθνικού σημείου επαφής είναι να αποκτά και να παρέχει πληροφορίες σχετικά με την έκπτωση από δικαιώματα, σύμφωνα με τις σχετικές διεθνείς συμφωνίες και την εθνική νομοθεσία.

3. Κάθε κράτος μέλος κοινοποιεί στη Γενική Γραμματεία του Συμβουλίου το εθνικό σημείο επαφής στο οποίο έχει αναθέσει την παροχή πληροφοριών σχετικά με την έκπτωση από δικαιώματα καθώς και κάθε μεταγενέστερη μεταβολή, σύμφωνα με την παρούσα απόφαση. Η Γενική Γραμματεία του Συμβουλίου εξασφαλίζει ότι τα στοιχεία των εθνικών κέντρων επαφής που κοινοποιούν τα κράτη μέλη διαβιβάζονται στα λοιπά κράτη μέλη και την Επιτροπή.

4. Κάθε κράτος μέλος εξασφαλίζει ότι το εθνικό σημείο επαφής του είναι σε θέση να εκτελεί τα καθήκοντά του με ταχύ και αποτελεσματικό τρόπο.

Άρθρο 3

Απόκτηση πληροφοριών σχετικά με την έκπτωση από δικαιώματα

1. Σύμφωνα με τους συναφείς εθνικούς και διεθνείς κανόνες, τα εθνικά σημεία επαφής έχουν πρόσβαση στα εθνικά ποινικά μητρώα, περιλαμβανομένης της πρόσβασης στις πληροφορίες σχετικά με την έκπτωση από δικαιώματα.

2. Κατ' αίτηση σημείου επαφής άλλου κράτους μέλους, τα εθνικά σημεία επαφής το πληροφορούν κατά πόσον σε ένα πρόσωπο έχει επιβληθεί έκπτωση από δικαίωμα.

3. Οι πληροφορίες που αναφέρονται στην παράγραφο 2 παρέχονται σύμφωνα με τις σχετικές διεθνείς συμφωνίες και την εθνική νομοθεσία. Εάν μία αίτηση παροχής των πληροφοριών που αναφέρονται στην παράγραφο 2 δεν υποβάλλεται κατά τη διάρκεια ποινικής δίωξης, τα κράτη μέλη μπορούν να εξαρτήσουν την παροχή των εν λόγω πληροφοριών από τη συγκατάθεση του προσώπου το οποίου αφορούν.

4. Εάν το αιτούν κράτος μέλος επιθυμεί λεπτομερέστερα στοιχεία όσον αφορά τη φύση και τη διάρκεια της έκπτωσης, υποβάλλει σχετική αίτηση σύμφωνα με τις σχετικές διεθνείς συμφωνίες.

Άρθρο 4

Γνωστοποίηση της έκπτωσης από δικαιώματα

1. Τα κράτη μέλη υποχρεούνται να πληροφορούν οποιοδήποτε άλλο κράτος μέλος για την έκπτωση υπηκόων του από δικαιώματα.

2. Οι πληροφορίες που αναφέρονται στην παράγραφο 1 παρέχονται επίσης σε άλλο κράτος μέλος εάν το κράτος μέλος όπου επιβλήθηκε η έκπτωση γνωρίζει ότι το συγκεκριμένο πρόσωπο:

α) έχει την κατοικία του σε αυτό το άλλο κράτος μέλος ή

β) ασκεί επιχειρηματικές δραστηριότητες σε αυτό το άλλο κράτος μέλος.

3. Οι πληροφορίες που αναφέρονται στις παραγράφους 1 και 2 παρέχονται σύμφωνα με την εθνική νομοθεσία και τις διεθνείς συμφωνίες.

Άρθρο 5

Γνωστοποίηση της έκπτωσης από δικαιώματα στις αρμόδιες εθνικές αρχές

Το εθνικό σημείο επαφής γνωστοποιεί στις αρμόδιες εθνικές αρχές κάθε έκπτωση από δικαιώματα την οποία πληροφορείται, σύμφωνα με τα άρθρα 3 και 4, ενόψει της εκτέλεσής της σύμφωνα με το εθνικό δίκαιο.

Άρθρο 6

Γλωσσικό καθεστώς

Η αλληλογραφία μεταξύ των διαφόρων εθνικών σημείων επαφής διεξάγεται στη γλώσσα εκάστου, με αντίγραφο σε γλώσσα εργασίας κοινή στα ενδιαφερόμενα κράτη μέλη, εκτός εάν τα εν λόγω κράτη μέλη έχουν συμφωνήσει άλλως.

Άρθρο 7

Αξιολόγηση

Το Συμβούλιο αξιολογεί την εφαρμογή της παρούσας απόφασης το αργότερο δύο έτη μετά την έκδοσή της.

Άρθρο 8

Έναρξη ισχύος

Η παρούσα απόφαση παράγει αποτελέσματα την επομένη της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες ...

Για το Συμβούλιο

Ο Πρόεδρος

...

(1) ΕΕ C 124 της 3.5.2000, σ. 1.

(2) ΕΕ C 12 της 15.1.2001, σ. 10.

(3) ΕΕ C 211 της 23.7.1999, σ. 1.